Diari Oficial de la Generalitat Valenciana


Sumari del DOGV 8880, del 12-08-2020 (2020/6546)

RESOLUCIÓ de 4 d'agost de 2020, del director general de l'Institut Valencià de Cultura, per la qual es crea la seu electrònica i el registre electrònic d'aquesta entitat i se'n regula el funcionament.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8880

Data del DOGV
:   12-08-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6546


Data del document
:   04-08-2020

Organisme emissor
:   Institut Valencià de Cultura

Tipus de document
:   Resolució

RESOLUCIÓ de 4 d'agost de 2020, del director general de l'Institut Valencià de Cultura, per la qual es crea la seu electrònica i el registre electrònic d'aquesta entitat i se'n regula el funcionament. [2020/6546]  
La seu electrònica ve definida en la Llei 40/2015, d'1 d'octubre, de règim jurídic del sector públic, en l'article 38, com aquella adreça electrònica, disponible per als ciutadans a través de xarxes de telecomunicacions, la titularitat de la qual correspon a una administració pública, o bé a un o diversos organismes públics o entitats de dret públic en l'exercici de les seues competències. El seu establiment comporta la responsabilitat del titular respecte de la integritat, veracitat i actualització de la informació i dels serveis als quals puga accedir-s'hi.  
  
El citat precepte afig que cada administració pública ha de determinar les condicions i els instruments de creació de les seus electròniques, amb subjecció als principis de transparència, publicitat, responsabilitat, qualitat, seguretat, disponibilitat, accessibilitat, neutralitat i interoperabilitat. En tot cas, ha de garantir-se la identificació de l'òrgan titular de la seu, com també els mitjans disponibles per a la formulació de suggeriments i queixes.  
Així mateix, les seus electròniques han de disposar de sistemes que permeten l'establiment de comunicacions segures sempre que calguen.  
  
La publicació en les seus electròniques d'informacions, serveis i transaccions ha de respectar els principis d'accessibilitat i ús d'acord amb les normes establides sobre aquest tema, estàndards oberts i, si escau, aquells altres que siguen d'ús generalitzat per la ciutadania.  
D'altra banda, la Llei 39/2015, d'1 d'octubre, del procediment administratiu comú de les administracions públiques regula, en l'article 16, les condicions de funcionament dels registres electrònics, i estableix que cada administració ha de disposar d'un registre electrònic general, en el qual s'ha de fer el corresponent seient de tot document que siga presentat o que es reba en qualsevol òrgan administratiu, organisme públic o entitat vinculada o depenent d'aquest. També s'hi pot anotar l'eixida dels documents oficials dirigits a altres òrgans o a particulars.  
  
Aquesta resolució té per objecte la creació i la regulació de l'accés a la seu electrònica de l'Institut Valencià de Cultura, que es posa a disposició de la ciutadania com un canal que es caracteritza per oferir un entorn segur de prestació de serveis, que garanteix els principis abans esmentats, d'acord amb la legislació vigent, com també l'autenticació, protecció jurídica, confidencialitat i integritat de les comunicacions. I, d'igual manera, regula la creació i el funcionament del registre electrònic de l'Institut Valencià de Cultura, encarregat de la recepció i la remissió de sol·licituds, escrits i comunicacions, i estableix les condicions generals per a la presentació electrònica d'aquests segons el que preveuen la Llei 39/2015, d'1 d'octubre, del procediment administratiu comú de les administracions públiques; la Llei 59/2003, de 19 de desembre, de signatura electrònica, i la normativa de desenvolupament.  
  
Per tot el que s'ha exposat, fent ús de les atribucions conferides en l'article 8.2 del Reglament d'organització i funcionament de CulturArts Generalitat (actual Institut Valencià de Cultura) aprovat pel Decret 5/2013, de 4 de gener, del Consell, resolc  
  
Primer  
Crear la seu electrònica i el registre electrònic de l'Institut Valencià de Cultura, en compliment del que disposen el seu reglament d'organització i funcionament i la resta de normativa aplicable.  
  
Segon  
Regular el funcionament de la seu electrònica i del registre electrònic, de conformitat amb el que estableix l'annex d'aquesta resolució.  
  
  
Tercer  
La direcció de l'Institut pot adoptar les disposicions que calguen per al desenvolupament i l'execució d'aquesta resolució.  
  
Quart  
El personal de l'Institut ha de rebre la formació necessària per a l'aplicació de les regles d'aquesta resolució.  
  
Cinqué  
Aquesta resolució s'ha de publicar en el web de l'Institut i en el Diari Oficial de la Generalitat Valenciana, i entrarà en vigor l'endemà de la publicació.  
  
Contra aquesta resolució, que posa fi a la via administrativa, es pot interposar recurs potestatiu de reposició en el termini màxim d'un mes davant aquest mateix òrgan, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu en el termini màxim de dos mesos, d'acord amb el que preveuen els articles 8, 14.2 i 46 de la Llei 29/1998, tots dos terminis comptadors a partir de l'endemà de la publicació. Tot això sense perjudici de qualsevol altra acció que s'estime pertinent.  
  
  
València, 4 d'agost de 2020.- El director general de l'Institut Valencià de Cultura: Abelardo Guarinos Viñoles.  
  
  
ANNEX  
Regles de funcionament de la seu electrònica   
i del registre electrònic  
  
Primer. Objecte i àmbit d'aplicació  
Aquesta resolució té per objecte la creació de la seu electrònica i del registre electrònic general de l'Institut Valencià de Cultura (en endavant IVC), com també la determinació del seu règim de funcionament i les regles i els criteris que han d'observar les persones que es relacionen amb aquesta entitat per mitjans electrònics.  
  
És aplicable a les relacions que, mitjançant la seu electrònica, s'efectuen entre l'IVC, les persones interessades en els procediments que en l'entitat s'instruïsquen i la ciutadania en general.  
Constitueix igualment l'objecte d'aquesta resolució la creació del Registre d'apoderaments de l'IVC.  
Aquesta resolució és aplicable a l'Institut, incloses totes les actuacions, serveis i procediments que siguen competència seua.  
  
Segon. Sistemes d'identificació i autenticació  
1. L'IVC ha d'utilitzar per a identificar-se i garantir una comunicació segura en les relacions efectuades per mitjans electrònics que així ho exigisquen, sistemes basats en certificat de seu electrònica. Aquest certificat ha de contindre una referència expressa a la seu electrònica i al nom del domini principal des del qual es troba accessible. Se'n limita l'ús exclusivament a la identificació de la seu i hi queda exclosa l'aplicació per a la signatura electrònica de documents i tràmits.  
  
2. La seu electrònica ha de disposar de sistemes de verificació del certificat de seu i d'accessibilitat de manera directa, gratuïta i permanent.  
3. S'hi han d'admetre els sistemes d'identificació i autenticació que, en els termes establits en l'ordenament jurídic, garantisquen la identificació de les persones interessades, com també l'autenticitat i la integritat dels documents electrònics.  
4. Els sistemes admesos han de ser els inclosos en la Llista de confiança prestadors de serveis de certificació elaborada pel Ministeri d'Energia, Turisme i Agenda Digital.  
5. L'ús de la signatura electrònica no exclou l'obligació d'incloure en el document o comunicació electrònica les dades d'identificació que calguen.  
  
Tercer. Titularitat, òrgans responsables i identificació de l'adreça electrònica  
Mitjançant la seu electrònica de l'Institut Valencià de Cultura, les persones interessades i la ciutadania en general pot accedir a la informació, els serveis i els tràmits electrònics relacionats amb aquesta institució en les condicions que per a cada cas s'establisquen.  
La titularitat de la seu electrònica de l'IVC correspon a aquest, el qual garanteix, en els termes establits per l'ordenament jurídic, la integritat, la veracitat i l'actualització de la informació i els serveis accessibles mitjançant aquesta.  
La coordinació i la supervisió dels continguts de la seu, com també la gestió tecnològica i l'administració d'aquesta, corresponen al director general de l'entitat, en l'exercici de les seues funcions i competències.  
  
La gestió de cadascun dels procediments i serveis accessibles des de la seu electrònica correspon a les unitats administratives competents per a tramitar-les, les quals han de garantir la veracitat i l'actualització de la informació que sobre aquests s'ofereix en la seu.  
  
La seu electrònica de l'IVC ha de ser accessible mitjançant l'adreça electrònica https://sede.ivc.gva.es. Així mateix, s'ha d'afegir un enllaç en la pàgina web principal de l'entitat (https://ivc.gva.es/).  
  
Quart. Característiques de la seu electrònica  
a) La seu electrònica de l'IVC ha d'estar disponible tots els dies de l'any, durant les 24 hores del dia, sense perjudici de les interrupcions tècniques que calguen per al manteniment o la millora d'aquesta. Aquestes interrupcions tècniques s'han d'anunciar als usuaris mitjançant la seu amb l'antelació que siga possible.  
b) La seu electrònica s'ha de regir per la data i l'hora oficial espanyola corresponent a la península i a l'arxipèlag balear. Amb aquest fi s'ha de sincronitzar amb el Reial Institut i Observatori de l'Armada com a laboratori depositari del Patró Nacional de Temps. Ambdues han de ser visibles en la seu electrònica.  
  
Cinqué. Continguts generals de la seu electrònica  
1. La seu electrònica de l'IVC ha d'incloure els continguts i serveis mínims següents:  
a) Identificació de la seu, com també de l'òrgan titular i dels responsables de la gestió tecnològica i la gestió de continguts i serveis posats a la disposició d'aquesta.  
b) Resolució per la qual es crea i regula la seu electrònica i el registre electrònic de l'Institut, com també les resolucions, els informes i els acords que adopte l'IVC en la matèria objecte d'aquesta resolució o que establisca l'obligatorietat de la via electrònica, si escau.  
  
c) Servei d'assessorament electrònic a la ciutadania per a la correcta utilització de la seu electrònica, que ha de contindre la informació necessària per a aquest fi, incloent-hi el mapa de la seu electrònica, amb especificació de l'estructura de navegació, les diferents seccions disponibles i la informació relacionada amb la propietat intel·lectual.  
d) Sistema de verificació del certificat de la seu electrònica de l'IVC, accessible de manera directa i gratuïta.  
e) La llista de segells electrònics utilitzats per l'IVC en l'actuació administrativa automatitzada.  
f) Informació sobre els mitjans posats a la disposició dels ciutadans per a l'accés electrònic als serveis de l'IVC, en particular sobre els sistemes de signatura electrònica admesos per a relacionar-se amb l'entitat per mitjans electrònics i sobre les condicions generals de la utilització d'aquests.  
g) Els instruments necessaris per a l'accés per mitjans electrònics als serveis oferits per l'IVC, inclosos els que calguen per a la signatura electrònica i la comprovació de la validesa dels documents signats mitjançant aquest procediment.  
h) Catàleg actualitzat de tràmits i serveis disponibles en la seu electrònica de l'Institut, amb indicació dels que hagen de realitzar-se obligatòriament per via electrònica. Entre aquests ha de figurar un accés a la bústia de denúncies electrònica de l'IVC.  
i) Calendari de dies inhàbils pel qual es regeix l'IVC.  
j) La data i hora oficial per la qual es regeix la seu electrònica de l'IVC.  
k) Informació sobre accessibilitat.  
l) Tràmit a través del qual els usuaris poden formular suggeriments i queixes sobre el contingut, la gestió, els serveis i el funcionament de la seu electrònica, que es poden presentar en els termes regulats en l'article cinqué d'aquesta resolució.  
m) Informació relacionada amb la protecció de dades de caràcter personal, incloent-hi un enllaç amb l'Agència Espanyola de Protecció de Dades.  
n) Enllaç al Diari Oficial de la Generalitat Valenciana.  
o) El registre electrònic de l'IVC, com també els requisits tècnics per a accedir-hi.  
p) La carpeta ciutadana, amb accés, si escau, a l'estat de tramitació dels expedients de la persona interessada.  
q) El tauler d'anuncis electrònic.  
r) Informació sobre incidències tècniques que impossibiliten el funcionament ordinari del sistema, amb indicació de si donen lloc o no a una ampliació dels terminis no vençuts.  
s) Qualssevol altres informacions o serveis que determinen els òrgans competents de l'IVC i els que siguen exigibles d'acord amb la legislació aplicable.  
2. La publicació en la seu electrònica dels continguts esmentats en l'apartat anterior ha de respectar els principis d'accessibilitat i usabilitat, d'acord amb les normes establides, els estàndards oberts i, si escau, altres que siguen d'ús generalitzat.  
3. En la seu s'han d'establir els mitjans necessaris perquè el ciutadà sàpia si la informació o el servei a què accedeix correspon a la seu o a un punt d'accés que no té aquest caràcter.  
4. L'admissió de nous procediments, tràmits, sol·licituds i models ha de ser difosa mitjançant la seu electrònica.  
  
Sisé. Mitjans de la seu electrònica per a la formulació de reclamacions  
1. La seu electrònica de l'IVC ha de proporcionar mitjans per a la formulació de:  
a) Suggeriments i queixes en relació amb el contingut, la gestió i els serveis oferits en la seu electrònica.  
b) Exercici dels drets d'accés, rectificació, cancel·lació i oposició a les dades personals d'acord amb el Reglament de protecció de dades.  
  
c) Canal de denúncies anònim o identificat, a sol·licitud de la ciutadania, d'acord amb la proposta de directiva del Parlament Europeu relativa a la protecció de les persones que informen sobre infraccions del dret de la Unió Europea.  
2. Els mitjans disponibles per a exercir aquests drets han de ser els següents:  
a) Presentació presencial o per correu postal davant el Registre General de l'IVC.  
b) Presentació mitjançant tràmits definits corresponents en la seu electrònica de l'IVC.  
3. No es consideren mitjans per a la formulació de queixes i suggeriments els serveis d'assessorament tecnològic a l'usuari per a la correcta utilització de la seu, sense perjudici de l'obligació, si escau, d'atendre els problemes que se susciten.  
4. La presentació d'un suggeriment o queixa no suposa l'inici de cap procediment administratiu. Aquesta circumstància ha de ser advertida expressament a la persona interessada en el moment de la presentació.  
  
Seté. Catàleg de procediments i serveis  
1. La seu electrònica ha de recollir de forma clarament visible el catàleg de procediments i serveis susceptibles de ser tramitats per mitjans electrònics mitjançant aquesta seu. Aquest catàleg ha de permetre a l'usuari identificar de manera clara cadascun d'aquests, i ha de recollir la informació rellevant sobre aquests amb el propòsit de facilitar l'inici del tràmit.  
2. El catàleg de procediments i serveis ha d'incloure tant els procediments i serveis que requereixen un seient en el registre electrònic com aquells altres que per a tramitar-los no requereixen aquest requisit.  
  
  
Huité. Tauler d'anuncis electrònic  
1. L'IVC ha de disposar d'un tauler d'anuncis electrònic que ha de ser accessible mitjançant la seu electrònica d'aquest. Aquest tauler ha de recollir els acords, les resolucions i els actes administratius que hagen de ser objecte de publicació electrònica.  
2. S'ha de garantir l'accés públic al contingut del tauler, sense perjudici que, en funció de la naturalesa de les dades que continga el document objecte de publicació, haja de restringir-se'n l'accés.  
  
Nové. El Registre general electrònic  
1. Es crea el Registre general electrònic de l'IVC per a la recepció i el seient de tot document, escrit o sol·licitud que siga presentat o es reba en aquesta entitat a través de mitjans electrònics en l'àmbit dels procediments i tràmits inclosos en la seu electrònica de l'Institut i que es presenten degudament emplenats en els formularis normalitzats de les aplicacions gestores dels procediments.  
En aquest registre també s'han de practicar els seients dels escrits o sol·licituds que es presenten de manera presencial en la seu de l'IVC i dels documents que els acompanyen, després de la digitalització prèvia d'aquests. Igualment, ha d'admetre la presentació de documents que figuren en suports o formats que no admeten la digitalització, encara que la persona interessada haja de relacionar-se amb l'IVC exclusivament per mitjans electrònics.  
El registre electrònic ha de ser únic per a tot l'Institut.  
2. El registre electrònic ha d'anotar, a més, l'eixida de documents oficials dirigits a altres òrgans o particulars tant si ha de practicar-se en format electrònic o en qualsevol altre suport, si així ho ha indicat la persona interessada de forma expressa, en els casos en què això siga possible d'acord amb la legislació vigent.  
3. La seu física del registre electrònic es localitza a les oficines de l'IVC a la plaça de Viriat, s/n, València (46022). Hi poden presentar sol·licituds, comunicacions i documents les persones físiques que trien relacionar-se amb aquesta administració per aquest mitjà, llevat que tinguen l'obligació de fer-ho exclusivament per mitjans electrònics.  
  
L'accés al registre electrònic per a la presentació d'escrits, sol·licituds i comunicacions s'ha de dur a terme a través de la seu electrònica situada en el portal institucional de l'IVC sede.ivc.gva.es.  
  
Deu. Responsabilitats i òrgans competents del registre electrònic  
  
1. El registre electrònic de l'IVC es gestiona sota la Direcció General de l'entitat.  
2. L'aprovació i modificació de la relació de tràmits que poden iniciar-se en el registre electrònic correspon a la Direcció General de l'Institut.  
3. La proposta d'aprovació o modificació dels formularis per a les sol·licituds, escrits i comunicacions normalitzats correspon a les unitats administratives en què s'organitza l'IVC, d'acord amb les funcions que cadascuna tinga atribuïdes reglamentàriament.  
  
Onze. Funcions del registre electrònic  
El registre electrònic s'ocupa de les funcions següents:  
a) Recepció i seient de sol·licituds, escrits, comunicacions i documents remesos per qualsevol administració pública o per la ciutadania.  
  
b) Digitalització de documentació presentada en formats o suports diferents de l'electrònic, sempre que es puga.  
c) Generació de còpies autèntiques dels documents presentats.  
d) Expedició automàtica de rebuts.  
e) Manteniment i conservació d'un arxiu informàtic dels seients d'entrades i eixides de sol·licituds, escrits i comunicacions corresponents a cada any natural.  
  
Dotze. Autenticitat, integritat, confidencialitat, disponibilitat i conservació del contingut dels seients electrònics  
El sistema informàtic suport del registre electrònic ha de garantir l'autenticitat, integritat, confidencialitat, disponibilitat i conservació dels seients practicats, mitjançant la utilització de la signatura electrònica avançada.  
En la remissió d'escrits, sol·licituds i comunicacions que es realitzen mitjançant el registre electrònic als òrgans competents per a la tramitació d'aquests, o des d'aquests cap als interessats, s'han d'adoptar les mesures de seguretat necessàries per a evitar la intercepció i alteració de les comunicacions i els accessos no autoritzats, i per a garantir la protecció de les dades de caràcter personal, d'acord amb el que disposa la Llei Orgànica de Protecció de Dades de Caràcter Personal i les disposicions que la desenvolupen.  
Així mateix, el sistema informàtic suport del registre electrònic ha d'informar tots aquells òrgans de l'Administració i els ciutadans que desitgen accedir-hi que la presentació d'escrits, sol·licituds i comunicacions de manera electrònica suposa la comunicació de les seues dades personals als òrgans administratius o entitats competents per a la recepció i tramitació d'aquests.  
  
Tretze. Funcionament del registre electrònic i còmput de terminis  
  
1. Mitjançant el registre electrònic es pot presentar qualsevol sol·licitud, escrit o comunicació relativa als procediments publicats en la seu tots els dies de l'any, durant les vint-i-quatre hores del dia, sense perjudici de les interrupcions necessàries per raons tècniques.  
Per a la presentació de sol·licituds, escrits o comunicacions dirigides a l'IVC no incloses en el catàleg de procediments i serveis electrònics, i que no requerisquen ser emplenades amb un formulari preestablit, les persones interessades han de disposar d'un mitjà de presentació electrònica i utilitzar amb aquest fi el procediment «Presentació d'instàncies i sol·licituds. Model genèric».  
2. Per a l'acreditació de la presentació de sol·licituds, escrits i comunicacions dirigides a l'IVC que es realitzen per via electrònica, el mateix sistema informàtic ha d'expedir un rebut consistent en una còpia autenticada de l'escrit, sol·licitud o comunicació de què es tracte en què s'incloga la data i hora de presentació, la identificació de la persona interessada i el número de registre d'entrada.  
Així mateix, en aquest rebut s'ha d'emetre una acreditació del lliurament de documents complementaris que puguen aportar-se i que acompanyen la corresponent sol·licitud, escrit o comunicació.  
3. El registre electrònic pot rebutjar els documents electrònics:  
  
a) Quan continguen codis maliciosos o dispositius susceptibles d'afectar la integritat o seguretat del sistema.  
b) Quan no s'emplenen els camps requerits com a obligatoris dels formularis o si contenen incongruències que n'impedisca el tractament.  
  
4. Quan es presente, de manera separada, documentació electrònica complementària a una sol·licitud, escrit o comunicació anterior, la persona interessada ha d'indicar el número de registre individualitzat que permeta identificar l'expedient en què haja de fer efecte.  
5. El còmput de terminis s'ha de fer d'acord amb el que disposa l'article 31 de la Llei 39/2015, d'1 d'octubre, o norma que els substituïsca.  
En concret, per al còmput dels terminis són d'aplicació les regles següents:  
a) El registre electrònic s'ha de regir per la data i l'hora oficial de la seu electrònica, vinculants tant per a les persones interessades, com per a l'IVC.  
b) La presentació d'escrits i documents sotmesa a termini ha de tindre lloc abans que concloga el termini indicat. A aquest efecte són hàbils les vint-i-quatre hores del dia, llevat que en l'obertura del termini es determine una altra cosa.  
c) La presentació telemàtica realitzada en un dia inhàbil s'ha d'entendre rebuda a primera hora del primer dia hàbil següent, llevat que una norma permeta expressament la recepció en dia inhàbil.  
d) Es consideren dies inhàbils, a l'efecte del registre electrònic de l'IVC, dissabte i diumenge i els establits com a dies festius en el calendari oficial de festes laborals de la Comunitat Valenciana i de festes locals de la ciutat de València.  
e) En el cas que es produïsca una interrupció en el funcionament del registre electrònic per causes tècniques i operatives, i coincidisca amb el venciment d'un termini, aquest s'entendrà ampliat pel temps que dure la interrupció.  
  
Catorze. Pràctica de la notificació electrònica  
1. Les notificacions s'han de practicar per compareixença mitjançant la seu electrònica de l'IVC, en la carpeta ciutadana, des d'on la persona interessada, o la persona representant d'aquesta, ha d'accedir degudament identificada al «Document de lliurament de la notificació» que ha de contindre la informació sobre la notificació següent:  
a) Servei o òrgan administratiu que efectua la notificació.  
b) Referència al tipus de document que es notifica.  
c) Número d'expedient a què es refereix.  
d) Data i número registre d'eixida.  
e) Resum del contingut de la notificació que s'ha de fer, a fi que en puga comprovar les dades abans d'acceptar-la.  
  
El «Document de lliurament de notificació», ha de tindre un format imprimible perquè la persona interessada puga conservar-lo a l'efecte informatiu.  
2. Si la persona interessada accepta la notificació, ha d'accedir als documents objecte d'aquesta, que també han de tindre format imprimible.  
La notificació s'ha d'entendre rebutjada quan hagen transcorregut deu dies naturals des de la posada a disposició de la notificació en la carpeta ciutadana sense que s'accedisca al contingut.  
En tot cas, s'ha de deixar constància en l'expedient administratiu de l'acceptació o el rebuig de la notificació.  
  
Quinze. Signatura electrònica dels òrgans i personal de l'IVC  
1. La identificació i l'autenticació per a l'exercici de la competència de l'IVC, quan utilitze mitjans electrònics, s'ha de fer mitjançant la signatura electrònica del personal al seu servei.  
2. Per a l'ús de la signatura electrònica reconeguda en documents electrònics que es generen durant la tramitació dels procediments administratius realitzats pels òrgans i unitats de l'IVC, s'han d'utilitzar aplicacions pròpies de gestió d'expedients amb signatura electrònica.  
  
3. Tots els documents electrònics emesos pels òrgans i el personal de l'IVC en l'exercici de la seua competència que siguen firmats utilitzant l'aplicació informàtica indicada tenen la validesa i eficàcia dels documents originals.  
La seu electrònica ha de disposar de sistemes de verificació d'aquests documents.  
  
Setze. Seguretat  
1. La seu electrònica ha d'estar dotada de les mesures de seguretat que garantisquen la confidencialitat, veracitat, autenticitat i integritat del seu contingut, com també l'accés permanent, l'actualització de la informació i els serveis als quals pot accedir-se a través d'aquesta, amb subjecció als requisits previstos en la legislació vigent i, especialment, al que preveu el Reial decret 3/2010, de 8 de gener, pel qual es regula l'esquema nacional de seguretat en l'àmbit de l'Administració electrònica, o les disposicions que, si escau, el substituïsquen.  
  
2. La seu electrònica ha d'usar els mecanismes necessaris (signatura electrònica, segell de temps, codis de verificació i altres explicitats en aquesta) per a acreditar fefaentment la constància de la transmissió i recepció de les comunicacions, de les dates, del contingut íntegre d'aquestes i la identificació fidedigna del remitent i del destinatari, com també del moment d'inici de la difusió pública de la informació que continga, si escau.  
  
Dèsset. Responsabilitat  
1. L'IVC no respon de l'ús fraudulent que les persones usuàries del sistema puguen dur a terme dels serveis prestats mitjançant l'Administració electrònica en general, i mitjançant l'ús dels serveis del registre electrònic en particular. A aquest efecte, aquests usuaris assumeixen amb caràcter exclusiu la responsabilitat de la custòdia dels elements necessaris per a l'autenticació en l'accés als serveis d'Administració electrònica, l'establiment de la connexió necessària i la utilització de signatura electrònica, com també les conseqüències que puguen derivar-se de l'ús indegut, incorrecte, negligent, fraudulent o delictiu d'aquests. Igualment, és responsabilitat de l'usuari la custòdia adequada i el maneig dels fitxers que li siguen retornats pel registre electrònic com a justificant de recepció.  
  
2. En el cas de presentació de documents electrònics que continguen qualsevol tipus de codi maliciós o dispositiu susceptible d'afectar la integritat o la seguretat del sistema, es tindran per no presentats aquests documents. En el cas que quede acreditada la intencionalitat dolosa de l'enviament d'aquests documents poden exigir-se les corresponents responsabilitats civils o penals, incloses les indemnitzacions per danys i perjudicis que pertoquen.